La salmonel·la és la causa més comuna de brots d'origen alimentari a la Unió Europea
L'Autoritat Europea de Seguretat Alimentària (EFSA) i el Centre Europeu per a la Prevenció i Control de Malalties (ECDC) han publicat l' Informe de la Unió Europea sobre les tendències i les fonts de zoonosis, agents zoonòtics i brots de malalties transmeses pels aliments del 2018.
En aquest Informe es presenten els resultats de les activitats de vigilància de zoonosis dutes a terme al llarg del 2018 a 32 països d'Europa (28 estats membres).
El 2018, les dues zoonosis més freqüentment declarades en humans han sigut les malalties gastrointestinals campilobacteriosi i salmonel·losi amb un total de 246.571 i 91.857 casos humans, respectivament.
Fins l'any 2013 la campilobacteriosi seguia una tendència creixent i la salmonel·losi decreixent, des del 2013 les dues malalties es mantenen estables a la Unió Europea.
En relació a Salmonella, 16 Estats membres van assolir l'objectiu de la seva reducció en aus de corral i 11 no ho van aconseguir.
La prevalença de Salmonella en les canals de porc i aviram analitzades a través dels programes de control oficial de les Autoritats competents va ser superior a la trobada per l'autocontrol de les empreses alimentàries.
S'han d'investigar els motius d'aquestes diferències, ja que la reducció de la prevalença de Salmonella és crucial per a la implementació dels programes de control dels Estats membres.
El 2018, els estats membres de la UE van notificar 5.146 brots alimentaris que van afectar 48.365 persones.
La salmonel·la és la causa més comuna de brots de transmissió alimentària a la Unió Europea.
Gairebé un de cada tres brots alimentaris a la UE el 2018 van ser causats per Salmonella.
Eslovàquia, Espanya i Polònia van representar el 67% dels 1.581 brots de Salmonella.
Aquests brots es van relacionar principalment amb ous.
La tercera zoonosis més freqüent va ser la causada per E.coli productora de toxina Shiga (STEC), amb 8.161 casos el 2018 8el 2014 es van declarar 5.901 casos), associada sobretot al consum de carn de vedella i aigua contaminada
Les infeccions per Yersinia, que poden estar associades a menjar carn poc cuita, van ser la quarta zoonosi més freqüentment declarada en humans amb pocs canvis en el període 2014-2018.
El nombre de casos confirmats d'infeccions per Listeria va continuar augmentant el 2018, 2.549 el 2018 enfront dels 2.480 de l'any anterior.
Tot i que els nivells del bacteri es van mantenir en gran mesura dins dels límits segurs en els aliments llestos per al consum que solen associar-se a aquesta zoonosi.
Listeria presenta una proporció més elevada de casos hospitalitzats (97%) i el nombre més gran de morts (229), la qual cosa la converteix en una de les malalties més greus que es transmeten pels aliments.
Es va notificar un gran augment d'infeccions en humans pel virus de la febre del Nil Occidental (1.605 casos) el 2018 en comparació amb el 2017 (212 casos).
Aquesta malaltia sol presentar-se principalment a l'estiu i a la tardor i el virus es transmet normalment per picada de mosquit.
L'informe també inclou dades sobre Mycobacterium bovis, Brucella, Trichinella, Echinococcus, Toxoplasma, ràbia, Coxiella burnetii (febre Q) i tularèmia.